ŠOLA, KI OTROKE PRIPRAVLJA NA ŽIVLJENJE

Kmalu se bo začelo ponovno zares. Vsak začetek novega šolskega leta je čas pričakovanj. Otroci se vračajo v šolske klopi, prvošolci vstopajo v povsem nov svet, starši računajo stroške, učitelji pripravljajo učilnice in načrte, ravnatelji pa se že pred začetkom pouka soočajo z vrsto organizacijskih in administrativnih nalog. Toda za vsem tem ostaja bistveno vprašanje: kaj otroci od šole zares potrebujejo?
Najprej potrebujejo kakovostnega učitelja (čeprav je pomanjkanje le-teh zelo veliko) in varno ter urejeno okolje. Potrebujejo jasna pravila, spodbudo, znanje, vztrajnost in občutek, da je njihovo delo pomembno. Konec koncev potrebujejo tudi odrasle (starše, učitelje in od njih pričakujejo, da  jih znajo podpreti, kadar naletijo na težave.
Šola ni samo prostor, kjer se pridobivajo ocene. Je prostor, kjer se otrok prvič resneje sreča z odgovornostjo, obveznostmi, sodelovanjem z drugimi, neuspehom, uspehom, pravili in posledicami svojih odločitev. Prav zato je kakovost šole veliko širši pojem od rezultatov na testih in pridobivanje lepih ocen.
Učitelj je še vedno srce šole
O vsaki šoli lahko napišemo številne pravilnike, strategije in razvojne načrte, kakor tudi spreminjamo učne načrte, uvajamo nove pristope in pripravljamo nove reforme. Toda na koncu otrok sedi v učilnici pred konkretnim človekom – učiteljem. Če je ta strokoven, zavzet in spoštovan, je mogoče tudi v zahtevnih okoliščinah narediti veliko. Če pa je administrativno obremenjen in brez ustrezne podpore, pa še tako dobro napisan dokument ne bo izboljšal kakovosti pouka.
Ena od najpomembnejših nalog šolske politike naj bi torej bila skrb za učitelje. Ne samo v smislu plačila, ampak tudi v smislu njihovega strokovnega položaja, avtonomije, možnosti izobraževanja in predvsem časa za neposredno delo z učenci. Danes od učitelja pogosto pričakujemo, da je hkrati pedagog, vzgojitelj, psiholog, mediator, administrator in še marsikaj. Pri tem pa pozabljamo, da je njegova temeljna naloga poučevanje in vzgojno delo. Če želimo kakovostno šolo, moramo učitelju vrniti predvsem čas za učenca.
Otrok potrebuje tudi meje
V sodobni šoli pogosto veliko govorimo o pravicah otrok. To je pomembno. Vsak otrok ima pravico do varnosti, dostojanstva, spoštovanja in kakovostnega izobraževanja. Toda ob pravicah obstajajo tudi dolžnosti. Otrok mora razumeti, da mora spoštovati druge, sodelovati pri pouku, skrbeti za svoje obveznosti, varovati šolsko lastnino in sprejeti posledice neprimernega vedenja. To ni kaznovalna vzgoja in ni vrnitev v nekdanjo šolo. To je priprava na življenje. Odgovornost je ena od temeljnih sestavin svobode.
Eden izmed največjih izzivov današnje šole je tudi odnos otrok in mladostnikov do digitalnih naprav. Telefon je lahko koristno orodje, vendar postane problem, kadar nadomesti pogovor, branje (slabši rezultati bralne pismenosti kažejo na to), gibanje, druženje in zmožnost koncentracije. Šola mora zato postaviti jasna pravila glede uporabe le-teh. Pri tem ne gre za vojno proti tehnologiji. Gre za vprašanje meja, saj mora otrok znati tudi odložiti telefon. Mora znati poslušati, brati daljše besedilo, hkrati pa počakati in razmišljati, se pogovarjati. Znati mora sprejeti drugačno mnenje, kdaj pa kdaj pa tudi rešiti spor brez zaslona in brez takojšnjega iskanja odraslega, ki bo rešil njegov problem. To so življenjske spretnosti, ki jih nobena aplikacija ne more nadomestiti, največkrat pa to ne da niti šola, ni starši, temveč prinese življenje skozi veliko izkušenj, ki jih morajo preiti.
Če mlad človek ves čas posluša predvsem, kaj mu pripada, ne pa tudi, za kaj je odgovoren, ga težko pripravimo na samostojno odraslost. Življenje namreč ne deluje po načelu, da je za vsako težavo vedno odgovoren nekdo drug. Šola mora zato znati postaviti mejo. Jasno, pravično in dosledno. Doma pa starši, da se razume.
Starši, ne prepustite vzgoje šoli
Starši imajo pri tem pomembno odgovornost. Šola ne more nadomestiti družine. Učitelj lahko veliko naredi, vendar ne more v nekaj urah na dan nadomestiti vzgoje, ki jo otrok potrebuje doma. Žal, se še vedno nekateri držijo pravila, da je »šola drugi dom«, a je to že zdavnaj preživeto.
Starši morajo otroku pomagati vzpostaviti urejen ritem dneva, kamor sodi dovolj spanja, primeren odnos do šolskih obveznosti, gibanja, branja in seveda tudi uporabe digitalnih naprav. Pomembno je tudi, da ob vsaki težavi avtomatično ne stopijo proti učitelju. Če otrok dobi slabo oceno ali pride do konflikta, naj prvo vprašanje ne bo: »Kdo je kriv?«, ampak: »Kaj se je zgodilo in kaj lahko naredimo drugače?« Otrok potrebuje podporo staršev, ne pa osebnega odvetnika proti šoli. Žal, je slednjih primerov v naših šolah vedno več. Vsi vedo več od učiteljev, hkrati pa se opirajo na ohlapnost pravilnikov, ki jim dopuščajo več pristojnosti, kot si je v veliko primerih dovolijo.
Sodelovanje med starši in šolo mora temeljiti na zaupanju, vendar to ne pomeni nekritičnosti. Pravico imajo opozoriti na napake šole, šola pa ima pravico od staršev pričakovati sodelovanje in odgovornost.
Posebno pozornost potrebujejo ranljive skupine
Kakovost šole se ne pokaže samo pri najboljših učencih. Pokaže se predvsem takrat, ko je treba pomagati otroku, ki težko sledi pouku, ima učne težave, čustvene ali vedenjske težave, posebne potrebe ali druge okoliščine, zaradi katerih težje dosega pričakovane rezultate. Ob tem ne smemo pozabiti niti na nadarjene učence. Tudi oni potrebujejo ustrezne izzive, spodbudo in možnost razvoja svojih sposobnosti. Šola ne sme biti organizirana tako, da se vedno prilagaja samo povprečju. Vsak otrok potrebuje možnost napredka. Pri tem pa ni dovolj, da sistem sprejema nove dokumente in strategije. Potrebujemo ljudi, ki jih bodo znali uresničiti v praksi. In postavlja se vprašanje, kakšnega človeka naj šola oblikuj.
To je morda najpomembnejše vprašanje. Ali želimo učenca, ki zna pravilno rešiti test, ali človeka, ki zna razmišljati? Ali želimo mladostnika, ki zna ponoviti informacije, ali posameznika, ki zna informacije preveriti in presoditi? Ali želimo človeka, ki se boji napake, ali človeka, ki zna iz napake nekaj spoznati?
Šola mora otroka pripraviti na samostojno življenje. To pomeni znanje, vendar tudi odgovornost, delovne navade, sodelovanje, spoštovanje drugih, sposobnost reševanja problemov in pripravljenost sprejeti posledice svojih odločitev. Ocena je pomembna. Znanje je še pomembnejše. Toda nad obema je vprašanje, kakšen človek bo otrok postal.
Kaj naj bo vodilo novega šolskega leta?
Staršem kot nekdanji osnovnošolski učitelj in ravnatelj priporočam predvsem naslednje:
· od otroka pričakujte odgovornost, vendar brez nerealnih pričakovanj;
· sodelujte s šolo, vendar bodite do nje tudi kritični, kadar je to utemeljeno;
· otroka učite, da pravice vedno spremljajo dolžnosti;
· omejite pretirano uporabo digitalnih naprav;
· ponovno vzpostavite pomen branja, pogovora in gibanja;
· otroku pomagajte razumeti, da neuspeh ni konec sveta, ampak lahko postane priložnost za napredek;
· ne rešujte vsakega otrokovega problema namesto njega;
· učite ga vztrajnosti, samostojnosti in spoštovanja drugih.
Državi pa je treba povedati nekaj drugega. Manj birokracije in več časa za učenca. Manj nenehnih sprememb in več stabilnosti. Manj administrativnega nadzora in več zaupanja strokovnim delavcem. Manj všečnih ukrepov in več dolgoročne skrbi za kakovost pouka. Kakovost šolstva se na koncu ne meri po številu sprejetih dokumentov, novih projektov ali lepih predstavitev. Meri se po tem, kaj otrok zna, kako razmišlja, kako se vede do drugih, ali zna prevzeti odgovornost in ali je po končanem šolanju sposoben samostojno in odgovorno živeti. Otrok potrebuje šolo, ki ga pripravlja na življenje, ne sistema, ki je vse bolj zaposlen sam s seboj.
Če bomo znali to razumeti, bo začetek novega šolskega leta več kot le vrnitev v šolske klopi. Postal bo začetek nove priložnosti – za otroke, starše, učitelje in celotno družbo.

